自勉
作者：釋智圓
朝代：宋

paragraphs: 達人貴無念，市朝亦山林。
曲士居山林，難息市朝心。
坐馳一室中，紛然萬境侵。
紐蘭羨珮玉，坐石思黄金。
羊質虎其皮，隼翼鳳其音。
志在求世利，口唱無生吟。
吾非斯人徒，夷曠期復古。
去住既任緣，喧靜亦隨所。
陶然且無求，相命何足語。
人生百歲壽，稀得七十死。
吾今四十五，氣力漸無似。
去年成二毛，今年動一齒。
縱得至七十，光陰能幾許。
學道宜無疲，進善宜無止。
自餘百雜就，克己盡除去。
勉強扶幻軀，旦暮加藥餌。
此身乃外物，何況外於是。
內外一如夢，勉矣當觀此。